
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului AUREL ANTON
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Domnul Aurel Anton s-a născut la 30.03.1928 în satul Sălbăgel din judeţul Timiş. A absolvit Facultatea de Electrotehnică din Timişoara în anul 1954.
Pasiunea vieţii sale a fost şi este şahul, sport cu care a obţinut o seamă de premii. Între anii 1948 – 1950 obţine cele mai multe rezultate dintre participanţii la simultanele susţinute de către fostul campion al ţării, Ştefan Erdelz. Este declarat campion al tuturor şcolilor din Reşiţa în anul 1950 când i s-a acordat şi categoria I.

A debutat la dezlegări de probleme de şah în anul 1958, la un  concurs organizat la Timişoara, ocupând locul doi. A participat la "Spartachiada Tineretului" în anul 1958, ocupând locul 2 pe regiunea Banat.

Debutează la şahul prin corespondenţă în anul 1959 la un concurs cu deschideri obligatorii la care va ocupa locul I. Participă în perioada anilor 1960 – 1963 la prima ediţie a campionatului naţional unde câştigă toate fazele preliminare precum şi finala, devenind primul campion al României la şah prin corespondenţă. A ocupat locul 3 la Finala Campionatului European, încheiată în anul 1970, iar în anul 1976 devine primul român campion european.
Primeşte titlul de Maestru al Sportului în 1976 şi de Maestru Internaţional în 1980. În perioada anilor '80 s-a numărat printre primii 4 jucători de şah ai lumii. A fost selecţionat în echipa naţională de şah, unde, în decursul anilor, a susţinut 20 de partide amicale fără înfrângere (15 victorii şi 5 remize).
Având în vedere întreaga activitate a domnului Aurel Anton, precum şi contribuţia sa la ridicarea prestigiului oraşului nostru în lume prin întreaga sa activitate şahistică, propunem să se acorde domnului Aurel Anton titlul de Cetăţean de Onoare al Municipiului Timişoara.
Menţionăm că această propunere de a i se acorda titlul de Cetăţean de Onoare al Municipiului Timişoara domnului Aurel Anton a fost făcută de domnul primar Gheorghe Ciuhandu, la iniţiativa domnului consilier Pavel Ţepeneu, iar referatul a fost întocmit de Biroul Relaţii Publice din cadrul Primăriei Municipiului Timişoara.

